Številka: 501-01/17-2/ EPA 2074-VII

Ljubljana, 17. 7. 2016

Gospod

Mitja Bervar, mag. manag.

Predsednik

Državnega sveta Republike Slovenije

**PREDLOG ODLOŽILNEGA VETA**

Komisija za lokalno samoupravo in regionalni razvoj je na 101. seji 17. 7. 2017 sprejela sklep, da na podlagi 75. a člena Poslovnika Državnega sveta (Uradni list RS, št. 70/08, 73/09, 101/10, 6/14 in 26/15) daje pobudo za sprejem odložilnega veta na:

**Zakon o spremembah in dopolnitvah Zakona o zdravniški službi (ZZdrS-F), EPA 2074-VII.**

Zakon je Državni zbor Republike Slovenije sprejel na 32. seji 12. 7. 2017.

\* \* \*

Za poročevalca je bil določen državni svetnik Miloš Pohole.

Predsednik

Jernej Verbič, l.r.

OBRAZLOŽITEV PREDLOGA ODLOŽILNEGA VETA:

Zakon o spremembah in dopolnitvah Zakona o zdravniški službi (ZZdrS-F; v nadaljevanju: zakon) vsebuje določbe, s katerimi se Zdravniška zbornica Slovenije ne strinja in za katere menimo, da so mladim zdravnikom in sistemu izobraževanja le-teh v škodo.

Za sprejem in uvedbo sprememb, ki jih uvaja zakon, je nujno sodelovanje in konsenz s strokovno javnostjo, kamor sodijo najmanj vse zdravniške organizacije. Zakon je potreben temeljite prenove tudi v ostalih določbah, na kar že leta opozarja resorno ministrstvo tudi strokovna javnost. Parcialne spremembe krovnega zakona, ki ureja zdravniško službo, so do zdaj prinesle le malo dobrega, posamezne določbe pa so zdravnikom in javnim zdravstvenim ustanovam prinesle več škode kot koristi.

Po našem mnenju se s tem zakonom posega v zahteven sistem razpisovanja specializacij, ki trenutno ne predstavljajo nobenega posebnega problema, in ne rešujejo nobene trenutno aktualne težave, ki jih imamo v zdravstvenem sistemu.

Ministrstvo za zdravje se je odločilo, da bo spremenilo zakon, ki ureja zdravniško službo, brez posvetovanja in sodelovanja javnosti in na tak način v negotov položaj potisnilo predvsem mlade zdravnike. V zakonu ni določeno ustrezno načrtovanje potrebnega števila zdravnikov specialistov, prav tako še ni pripravljena mreža za sekundarni nivo, na katero se spremembe opirajo, in ki jo pristojna ministrica že dalj časa obljublja in napoveduje.

Zakon uvaja razpis za znanega izvajalca zdravstvene dejavnosti. Zdravniška zbornica Slovenije tako za potrebe mreže javne zdravstvene službe dvakrat letno objavi javni razpis, ki se lahko nanaša na območje celotne države ali na posamezne izvajalce zdravstvene dejavnosti. Hkrati lahko zbornica objavi tudi javni razpis specializacij za znanega plačnika. Tak razpis za znanega izvajalca ne bo namenjen le primarnemu nivoju in reševanju kadrovske stiske posameznih bolnišnic (npr. SB Trbovlje in SB Ptuj), kot to zagotavlja resorno ministrstvo, ampak bodo izvajalci začeli izvajati pritiske na resorno ministrstvo in se bo objavljalo samo še razpise za znanega izvajalca, nacionalni pa bo šel v pozabo.

Zakon nadalje predvideva tudi, da naj bi bil izbrani osebni zdravnik tudi specializant s področja družinske medicine, pediatrije ter ginekologije in porodništva, ki opravlja četrto leto specializacije, kar bo lahko vodilo v izkoriščanje specializantov, nalagalo pa se jim bo delo, za katero ne bodo prejeli ustreznega plačila. Omenjeni predlog zmanjšuje varnost pacientov, ki bi jih obravnaval zdravnik specializant po opravljenih treh letih svoje izbrane specializacije, in prenaša prevelik del odgovornosti na mlade zdravnike, ki za samostojno delo še niso usposobljeni. Dovoljenje za samostojno delo vendarle še vedno ostaja veljavna licenca, ki jo zdravnik pridobi po opravljeni specializaciji in specialističnem izpitu.

Zakon določa, da predlog razpisa specializacij pripravi petčlanski odbor, sestavljen iz predstavnikov ministrstva za zdravje, zbornice, NIJZ in Združenja zdravstvenih zavodov Slovenije. Tak predlog ni ustrezen, ker ne upošteva mnenja stroke, ki jo v tem primeru predstavljajo koordinatorji za posamezna specialistična področja. Pri pripravi razpisa se omenja tudi mreža javne zdravstvene dejavnosti, ki pa je Slovenija še vedno nima.

Zakon o spremembah in dopolnitvah Zakona o zdravniški službi vsebuje določbe, za katere menimo, da so mladim zdravnikom in sistemu izobraževanja le-teh v škodo. Ta zakon bo spodbudil še več odhodov mladih zdravnikov v tujino in povzročil, da bomo čez nekaj let v Sloveniji ostali brez mladega zdravniškega kadra.

\* \* \*

Komisija za lokalno samoupravo in regionalni razvoj na podlagi navedenega predlaga, da Državni svet sprejme naslednji predlog zahteve:

**Državni svet Republike Slovenije je na ...... izredni seji, ob obravnavi Zakona o spremembah in dopolnitvah Zakona o zdravniški službi (ZZdrS-F), ki ga je Državni zbor Republike Slovenije sprejel na svoji 32. seji 12. 7. 2017, sprejel**

**ZAHTEVO,**

**da Državni zbor Republike Slovenije ponovno odloča o Zakonu o spremembah in dopolnitvah Zakona o zdravniški službi (ZZdrS-F), EPA 2074-VII.**